Տաճարի ներքնամասը եւս վերանորոգութեան է ենթարկւում, յատկապէս խորանի եւ կամարների բաժինները: Խորանի վերանորոգութեան ընթացքում, դրա չորս սիւների ծեփերի տակից ի յայտ են գալիս որմանկարներ, որոնք գունագեղ զարդանախշեր են, չորս սիւների սլացիկ երկայնքը զարդարող: Տաճարի արեւմտեան պատի եւ մուտքի սիւների վրայ ածխամատիտով արձանագրւած յիշատակարանները, որոնք գաղթական հայերի եւ Հայաստանի խորհրդայնացումից յետոյ փախստական հայերի ձեռագրերն են, պահպանւելու են այնպէս ինչպէս կան, իբրեւ պատմութեան համար արժէք ներկայացնող յիշատակներ: